Diari Oficial de la Generalitat Valenciana


Sumari del DOGV 8123, del 08-09-2017 (2017/7808)

RESOLUCIÓ de 4 de setembre de 2017, de la Direcció General de l'Agència de Seguretat i Resposta a les Emergències, per la qual s'aproven les bases generals i la convocatòria de la prova avaluadora per a l'acreditació del personal del Servei Específic d'Admissió a efectuar l'últim trimestre de 2017.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8123

Data del DOGV
:   08-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7808


Data del document
:   04-09-2017

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

Anàlisi jurídica

 Descriptors 

:   * examen

RESOLUCIÓ de 4 de setembre de 2017, de la Direcció General de l'Agència de Seguretat i Resposta a les Emergències, per la qual s'aproven les bases generals i la convocatòria de la prova avaluadora per a l'acreditació del personal del Servei Específic d'Admissió a efectuar l'últim trimestre de 2017. [2017/7808]  
El dret d'admissió està regulat en l'article 33 de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics (DOGV 6414, 10.12.2010). El reglament pel qual es desenvolupa aquell, aprovat pel Decret 143/2015, d'11 de setembre, (DOGV 7615, 15.09.2015), estableix, en el títol VI, les previsions normatives vigents referides a la reserva, el dret i el servei d'admissió en els espectacles públics, les activitats recreatives i els establiments públics.  
En aquest marc, la normativa en vigor contempla la regulació del servei d'admissió com a obligació de tots els establiments, els espectacles i les activitats subjectes a aquella. Així mateix, correlativament, es preveu l'ordenació del servei específic d'admissió com un deure qualificat per a supòsits determinats. És el cas de totes les discoteques, sales de ball i sales de festes, i per a pubs i karaokes d'aforament superior a 200 persones. Igualment hauran de comptar amb aquest servei els espectacles i activitats extraordinàries amb increment de risc i els que, en tot cas, superen les 500 persones d'aforament.  
De la mateixa manera, la referida normativa preveu els requisits dels aspirants al servei esmentat. Entre aquests, es troben les exigències de majoria d'edat, nacionalitat espanyola o europea, o tindre permís de residència i treball i la necessitat d'una titulació acadèmica concreta.  
D'un altre costat, l'actual regulació estableix la realització, almenys, d'una convocatòria anual per a l'obtenció de l'acreditació per al desenvolupament de les funcions del servei específic d'admissió i el seu anunci exprés en el Diari Oficial de la Generalitat Valenciana. Per a participar en aquesta prova, es requerirà la inscripció i l'abonament d'una taxa en els termes fixats en la convocatòria.  
Per tot això, en virtut del que disposa l'article 33 de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, en relació amb l'article 6 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i l'apartat cinquè de la Resolució de 16 de febrer de 2016, del president de la Generalitat, per la qual delega determinades atribucions en distints òrgans de Presidència, oïda la Comissió d'Espectacles Públics i Activitats Recreatives, en la reunió del dia 12 de juliol de 2017, resolc:  
  
  
Article 1. Objecte i àmbit d'aplicació  
1. És objecte d'aquesta resolució la regulació de la convocatòria de la prova avaluadora per a l'obtenció del certificat individual d'acreditació del servei específic d'admissió.  
2. La prova avaluadora s'efectuarà durant l'últim trimestre de 2017 (final de novembre o inici de desembre) en convocatòria única a realitzar en les ciutats d'Alacant, Castelló i València. El dia, l'hora i el lloc de la prova avaluadora s'indicaran en la resolució per la qual s'aprove la llista provisional d'admesos i exclosos per a la prova esmentada.  
  
3. En virtut de la present resolució, queda convocada la prova avaluadora per a l'obtenció de la certificació acreditativa de personal de servei específic d'admissió, a la qual es refereix aquest article.  
  
  
Article 2. Requisits dels aspirants  
1. Per a la realització de les proves del personal del servei específic d'admissió, els aspirants hauran de reunir per a aquesta convocatòria els requisits següents:  
a) Ser major d'edat i no trobar-se incapacitat.  
b) Ser espanyol o ciutadà d'algun dels països de la Unió Europea o estar en possessió de permís de residència i treball.  
c) Mancar d'antecedents penals.  
d) Estar en possessió, com a mínim, del títol de graduat en educació secundària obligatòria o formació professional de grau mitjà, o equivalents a efectes acadèmics o laborals.  
e) Abonar una taxa de 15,15 euros en el compte de la Generalitat en les sucursals de les entitats financeres col·laboradores, d'acord amb el que estableixen els articles 47 a 50 del Reial decret legislatiu 1/2005, que aprova el text refós de la Llei de taxes de la Generalitat (DOGV 22.03.2005).  
2. En el cas que l'interessat requerisca una adaptació de temps o mitjans per a efectuar la prova avaluadora amb normalitat, haurà d'indicar-ho expressament al presentar la instància de sol·licitud adjuntant un certificat mèdic justificatiu d'aquesta circumstància.  
3. Aquests requisits hauran de ser acreditats en el moment de la presentació de la instància de sol·licitud per a participar en la prova avaluadora per mitjà de presentació de la documentació original o fotocòpia compulsada.  
 4. La instància de sol·licitud serà facilitada gratuïtament en les seus de la Direcció General de l'Agència de Seguretat i Resposta a les Emergències síties a Alacant, avinguda del Doctor Gadea, número 10; Castelló de la Plana, carrer Major, número 78, i a València, carrer de Castán Tobeñas, número 77), i en qualsevol de les oficines PROP.  
Així mateix, la referida instància estarà accessible en la pàgina web del PROP.  
5. Als efectes de l'acreditació indicada en els apartats anteriors, els aspirants hauran de presentar els documents següents:  
a) Sol·licitud de l'interessat d'acord amb el model d'instància que s'arreplega en l'annex I d'aquesta resolució. En la sol·licitud esmentada s'haurà d'indicar expressament la província on l'aspirant desitge efectuar la prova avaluadora.  
b) Els aspirants que no posseïsquen la nacionalitat espanyola hauran de presentar una fotocòpia compulsada del document que acredite la seua nacionalitat i, en cas de no pertànyer a la Unió Europea, targeta de residència i permís de treball en vigor. Els aspirants de nacionalitat espanyola acreditaran la seua identitat mostrant el seu DNI al funcionari competent.  
c) Certificat acreditatiu que l'interessat no té antecedents penals.  
  
d) Fotocòpies compulsades del títol acadèmic o el seu resguard, llibre d'escolaritat en què quede clar la identitat de l'aspirant o certificat acreditatiu del nivell d'estudis firmat per un inspector d'Educació o equivalent. En cas de títols estrangers, acreditació de la seua homologació per l'òrgan competent.  
e) Exemplar per a l'Administració de l'imprès del pagament (model de la taxa 046) per presentació a la prova avaluadora del Servei específic d'admissió, amb certificació mecànica o firma autoritzada de l'entitat col·laboradora de l'ingrés de les quanties de les taxes.  
6. El model de la taxa 046 a què es fa referència en el punt e de l'apartat anterior podrà obtindre's en la pàgina web de la Conselleria d'Hisenda i Model Econòmic (portal tributari), en les direccions territorials competents en matèria d'Espectacles, o en les oficines PROP de la Generalitat.  
Estaran exempts del pagament de la taxa els membres de famílies nombroses de categoria especial. Així mateix, gaudiran d'una bonificació del 50 % de la taxa els membres de famílies nombroses de categoria general.  
Els aspirants que, en presentar la sol·licitud, s'acullen a l'exempció o a la bonificació esmentades, hauran d'acreditar-ho per mitjà d'una còpia compulsada del títol de família nombrosa o del certificat corresponent.  
  
Article 3. Lloc de presentació de la documentació  
La sol·licitud i la documentació a què es refereix l'article anterior podran presentar-se en els llocs següents:  
a) En el Registre de la Delegació del Consell a Alacant ubicat a l'avinguda del Doctor Gadea, número 10 d'Alacant.  
b) En el registre de l'Oficina PROP ubicada al carrer Major, número 78, de Castelló de la Plana.  
c) En el Registre General de la torre 4 de la ciutat administrativa 9 d'Octubre de València, ubicat al carrer de Castán Tobeñas, número 77.  
d) En les oficines PROP de la Generalitat.  
e) En qualsevol dels llocs i formes establits en l'article 16 de la Llei 39/2015, d'1 d'octubre, del procediment administratiu comú de les administracions públiques, en compliment del qual, les sol·licituds subscrites en l'estranger podran cursar-se a través de les representacions diplomàtiques o oficines consulars d'Espanya en l'estranger.  
  
  
Article 4. Termini de presentació de la documentació  
1. El termini de presentació de les sol·licituds i documentació serà d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
2. La presentació de la sol·licitud i documentació annexa per l'aspirant implica l'acceptació de les bases generals i de les particulars de la present convocatòria.  
  
Article 5. Admissió d'aspirants  
1. Acabat el termini de presentació de sol·licituds es publicarà, en el Diari Oficial de la Generalitat Valenciana i en la seu de l'òrgan competent de les tres províncies, la resolució que aprove la llista provisional d'admesos i exclosos. Respecte d'aquests últims, se n'indicarà la causa o el motiu de l'exclusió als efectes pertinents.  
2. Els aspirants que figuren com exclosos en l'anterior resolució se'ls atorgarà un termini de deu dies hàbils a comptar des de l'endemà de la seua publicació, a fi que aporten la documentació que esmene el defecte o els defectes que n'haja motivat l'exclusió de conformitat amb l'article 68 de la Llei 39/2015, d'1 d'octubre.  
  
3. Transcorregut el termini anterior, la Direcció General de l'Agència de Seguretat i Resposta a les Emergències publicarà, en el Diari Oficial de la Generalitat Valenciana i als taulers d'anuncis de les seus de les tres províncies, la llista definitiva d'admesos i exclosos de la convocatòria. En la resolució esmentada, s'indicarà l'hora i el lloc en què tindrà lloc la prova avaluadora. Contra la resolució que faça pública la relació definitiva d'aspirants admesos i exclosos podrà interposar-se el recurs administratiu corresponent en els termes de la Llei 39/2015.  
  
  
Article 6. Comissió avaluadora  
1. La comissió avaluadora que qualificarà aquesta prova serà la que es designe en la disposició addicional d'aquesta resolució sent, en tot cas, imparell el seu nombre de membres.  
2. El règim jurídic aplicable a la comissió avaluadora serà el que s'estableix per als òrgans col·legiats en el capítol II del títol preliminar de la Llei 40/2015, d'1 d'octubre, de règim jurídic del sector públic, i en les altres normes que els siguen d'aplicació. En tot cas, almenys un dels membres de la comissió, o el seu suplent, haurà d'estar present en els llocs on s'efectue l'examen en el dia, l'hora i el lloc convocats. A aquests efectes, s'assegurarà la coordinació entre les tres províncies a través de la persona que ocupe la presidència de la comissió.  
  
3. Sobre la percepció de dietes dels membres de la comissió caldrà ajustar-se al que disposa la normativa en vigor.  
4. La persona que ocupe la presidència haurà de sol·licitar als membres de la comissió avaluadora una declaració expressa de no trobar-se en cap de les causes d'abstenció i recusació previstes en els articles 23 i 24 de la Llei 40/2015. Aquesta declaració haurà de ser també omplida, si és el cas, pels assessors especialistes i pel personal auxiliar que la comissió incorpore als seus treballs.  
5. Els interessats podran promoure la recusació dels membres de la comissió quan, al seu parer, hi concórrega alguna de les causes previstes en la normativa vigent.  
6. Amb anterioritat suficient a la iniciació de les proves, la Direcció General de l'Agència de Seguretat i Resposta a les Emergències publicarà, en el Diari Oficial de la Generalitat Valenciana, la resolució per la qual nomena els nous membres de la comissió que hagen de substituir els qui n'hagueren perdut la condició per alguna de les causes previstes en aquest article.  
7. En tot allò no previst en aquestes bases generals, la comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon ordre de la convocatòria.  
8. Si la comissió avaluadora, en qualsevol moment del procés, tinguera coneixement o dubtes fonamentats que algun dels aspirants incompleix un o més dels requisits exigits en la convocatòria, podrà requerir-li els documents acreditatius del seu compliment. En el cas que no queden acreditats, la comissió, amb audiència prèvia a l'interessat, haurà d'emetre una proposta motivada de la seua exclusió del procediment dirigida a la Direcció General de l'Agència de Seguretat i Resposta a les Emergències, tot comunicant-li, així mateix, les inexactituds o falsedats formulades per l'aspirant en la sol·licitud d'admissió a la prova avaluadora. Contra aquesta resolució d'exclusió podrà interposar-se un recurs administratiu en els termes de la Llei 39/2015.  
  
Article 7. Contingut de les proves  
1. Els aspirants a prestar el servei específic d'admissió hauran de superar les proves de contingut teòric/pràctic a què es refereix la normativa de desplegament de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics. Les matèries objecte d'examen seran les previstes en l'annex III del reglament aprovat per Decret 143/2015.  
2. L'examen consistirà en una prova teoricapràctica tipus test i en una prova psicotècnica. El test tindrà tres respostes possibles de les quals només una serà la correcta. Les contestacions en blanc no es computaran. Les respostes errònies no suposaran penalització.  
3. El temps per a les dues proves de l'examen serà com a mínim de dues hores i com a màxim de tres hores. Les dues proves es realitzaran en la mateixa sessió.  
  
Article 8. Desenvolupament de les proves  
1. Una vegada determinada la llista definitiva d'admesos i convocats aquests el dia i l'hora assenyalats en la resolució en què aquella s'anuncie, la seua distribució en les aules tindrà lloc per rigorós ordre alfabètic segons l'organització prevista.  
2. Els aspirants que no compareguen el dia i l'hora de l'examen seran exclosos. Així mateix, no s'hi admetrà cap aspirant quan comparega al lloc on es faça la prova avaluadora, una vegada haja començat.  
  
3. Els aspirants hauran d'acudir a la realització de les proves proveïts del DNI original o passaport. Durant les proves, els membres de la comissió avaluadora podran requerir dels aspirants que acrediten la seua identitat en qualsevol moment.  
  
Article 9. Qualificació de les proves  
Cada una de les dues proves de l'exercici es qualificarà per separat amb la qualificació d'apte o no apte. Per a aconseguir el certificat haurà d'obtindre's la qualificació d'apte en les dues proves.  
  
Article 10. Llista d'aspirants declarats aptes  
1. Finalitzades les proves i acabada la correcció dels exàmens, la comissió farà pública i elevarà a la Direcció General de l'Agència de Seguretat i Resposta a les Emergències la relació d'aspirants declarats aptes.  
2. La publicació de la llista d'aspirants qualificats aptes s'efectuarà als taulers d'anuncis del departament competent de les tres províncies així com en qualsevol altre lloc que la comissió considere convenient per a la seua millor difusió entre els interessats.  
3. La resolució en què s'aprove la llista definitiva a què es refereix el present article es publicarà, alhora, en el Diari Oficial de la Generalitat Valenciana.  
4. Els aspirants declarats no aptes podran interposar oportú recurs d'acord amb el que preveu la Llei 39/2015, d'1 d'octubre, de procediment administratiu comú de les administracions públiques.  
  
El llistat definitiu es publicarà en el Diari Oficial de la Generalitat Valenciana i als taulers d'anuncis de les seus de les direccions territorials d'Alacant, Castelló i València.  
  
Article 11. Acreditació dels aspirants que hagen superat la prova avaluadora  
1. Els aspirants que hagen superat la prova a què es refereix aquesta resolució obtindran, de la Direcció General de l'Agència de Seguretat i Resposta a les Emergències, una certificació individual d'acreditació per a l'exercici de les funcions pròpies del servei específic d'admissió.  
2. La referida certificació serà emesa i posada a disposició per la Direcció General de l'Agència de Seguretat i Resposta a les Emergències, en el termini màxim de dos mesos, als aspirants que hagen sigut declarats aptes. En aquest sentit, els interessats que hagen aprovat la prova avaluadora podran exigir l'entrega de la certificació esmentada una vegada transcorregut el termini indicat.  
  
Article 12. Comunicació d'incidències  
A fi d'atendre les possibles comunicacions i resoldre les incidències que puguen plantejar-se en relació amb aquestes proves, els interessats podran dirigir-se a la presidència o secretaria de la comissió avaluadora als efectes de la seua consideració per aquell. La comissió resoldrà en el termini més breu possible.  
  
  
DISPOSICIÓ ADDICIONAL  
  
Única. Composició de la comissió avaluadora  
Titulars  
Presidència: Vicenta Grau Figueres, secretària general administrativa de la Presidència de la Generalitat.  
Secretaria: Fernando Castellano Martí, cap del Servei d'Espectacles i Establiments Públics de la Direcció General de l'Agència de Seguretat i Resposta a les Emergències.  
Vocals:  
- Begoña Duart Quiles, directora territorial a València de la Conselleria de Justícia, Administració Pública, Reformes Democràtiques i Llibertats Públiques.  
- Antoni Josep Vaquer Romà, cap de servei de la Delegació del Consell a Alacant.  
- Roberto Álvaro Fernández, director territorial a Castelló de la Conselleria de Justícia, Administració Pública, Reformes Democràtiques i Llibertats Públiques.  
- Milagros Pastor Jiménez, psicòloga de l'IVASPE, Direcció General de l'Agència de Seguretat i Resposta a les Emergències.  
- Francisco Fornés Úbeda, metge en cap de Salut Laboral de la Policia Local de l'Ajuntament de València.  
  
Suplents  
Presidència: Aurora Valero Alcaraz, subdirectora general de Seguretat de la Direcció General de l'Agència de Seguretat i Resposta a les Emergències.  
Secretaria: Margarita Goñi Comendador, cap de secció de Gestió Administrativa del Servei d'Espectacles i Establiments Públics de la Direcció General de l'Agència de Seguretat i Resposta a les Emergències.  
Vocals:  
- Ángeles Navarro Gosálvez, cap de servei de Formació en Seguretat i Emergències de la Direcció General de l'Agència de Seguretat i Resposta a les Emergències.  
- Miguel Ángel Guillén Galindo, cap de secció d'Interior de la Direcció Territorial de Presidència a Castelló.  
- María Jesús Bou Crespo, cap de secció d'Espectacles de la Direcció Territorial de Presidència a València.  
- Sol Martínez Martínez-Tercero, delegació del Consell a Alacant.  
  
- María Dolores González Márquez, cap de negociat del Servei d'Espectacles i Establiments Públics de la Direcció General de l'Agència de Seguretat i Resposta a les Emergències.  
  
València, 4 de setembre de 2017.- El director general de l'Agència de Seguretat i Resposta a les Emergències: José María Ángel Batalla.